ডিপ্লোমাহান লনির পিছে আসামে ফিরিয়া আয়া ডিব্রুগড়ে স্কুল আগত আর্ট টিচার অয়া হমেইল। ডিব্রুগড়ে আছিল সময় উহানাত বিশেষ করিয়া আমার মানুর পরিবার পেইলে নিয়াম আনা-জানা করেছিল। আরতা আতিথেয়তা লইতে কুনো কিতিকুরুম নাকরেছিল। বিমল রসিকগ অনার দরুন শৌ-শুমারা পেইল উতার লগে ফাগি-ফারাঙ করিয়া নিয়াম হারৌ আছিল। আরতা কিতা-কিতি সাঙ্কেতিক ভাষার ঠার দিয়া আহুয়েইল। আসল কথাহান শৌর হাদিত হমেইলে নিজেই শৌগ অইল।